DEĊIŻJONI TAL-KUMMISSJONI
tat-30 ta’ Jannar 2008
li temenda d-Deċiżjoni 93/52/KEE fir-rigward tad-dikjarazzjoni li ċerti reġjuni amministrattivi fl-Italja huma uffiċjalment ħielsa mill-bruċellosi (B. melitensis) u d-Deċiżjoni 2003/467/KE fir-rigward tad-dikjarazzjoni li ċerti reġjuni amministrattivi ta’ l-Italja huma uffiċjalment ħielsa mit-tuberkolosi tal-bovini u mill-bruċellosi tal-bovini u li ċerti reġjuni amministrattivi tal-Polonja huwa uffiċjalment ħielsa mill-lewkosi enżootika tal-bovini
(notifikata taħt id-dokument numru C(2008) 324)
(Test b’relevanza għaż-ŻEE)
(2008/97/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 64/432/KEE tas-26 ta’ Ġunju 1964 dwar il-problemi tas-saħħa ta’ l-annimali li jaffettwaw il-kummerċ intra-komunitarju fl-annimali bovini u l-majjali (1), u b’mod partikolari l-Anness A (I) (4), l-Anness A (II) (7) u l-Anness D (I) (E) tagħha,
Wara li kkunsidrat id-Direttiva tal-Kunsill 91/68/KEE tat-28 ta’ Jannar 1991 dwar il-kundizzjonijiet ta’ saħħa ta’ l-annimali li jirregolaw il-kummerċ intra-komunitarju ta’ annimali ovini u kaprini (2), u b'mod partikolari t-Taqsima II tal-Kapitolu I ta’ l-Anness A tagħha,
Billi:
(1)
Id-Deċiżjoni tal-Kummissjoni 93/52/KEE tal-21 ta’ Diċembru 1992 li tirreġistra l-konformità minn ċerti Stati Membri jew reġjuni mal-ħtiġijiet relatati mal-bruċellosi (B. melitensis) u li takkordalhom l-istatus ta’ Stat Membru jew reġjun li huwa uffiċjalment ħieles mill-marda (3), telenka l-Istati Membri u r-reġjuni tagħhom li huma rikonoxxuti bħala uffiċjalment ħielsa mill-bruċellosi (B. melitensis) skond id-Direttiva 91/68/KEE.
(2)
L-Italja bagħtet lill-Kummissjoni dokumentazzjoni li turi konformità mal-kundizzjonijiet stipulati fit-Taqsima II(1)(b) tal-Kapitolu 1 ta’ l-Anness A tad-Direttiva 91/68/KEE fir-rigward tal-provinċji ta’ Latina u Ruma fir-Reġjun tal-Lazio u r-Reġjun tal-Veneto. Dawn il-provinċji u dan ir-reġjun għandhom għalhekk ikunu rikonoxxuti bħala uffiċjalment ħielsa mill-bruċellosi (B. melitensis).
(3)
Id-Direttiva 64/432/KEE tipprovdi li l-Istati Membri jew partijiet jew reġjuni tagħhom jistgħu jiġu ddikjarati bħala uffiċjalment ħielsa mit-tuberkulosi, mill-bruċellosi u mill-lewkosi bovina enżootika fir-rigward ta’ merħliet bovini sakemm ikun hemm konformità ma’ ċerti kundizzjonijiet stabbiliti f’din id-Direttiva.
(4)
Il-listi tar-reġjuni ta’ l-Istati Membri ddikjarati bħala ħielsa mit-tuberkolosi tal-bovini, il-bruċellosi tal-bovini u l-lewkosi enzootika bovina huma stipulati fid-Deċiżjoni tal-Kummissjoni 2003/467/KE tat-23 ta’ Ġunju 2003 li tistabbilixxi status uffiċjalment ħieles mit-tuberkolosi, il-bruċellosi, u l-lewkosi enżootika ta’ ċerti Stati Membri u reġjuni ta’ Stati Membri fir-rigward ta’ mrieħel bovini (4).
(5)
L-Italja ppreżentat lill-Kummissjoni dokumentazzjoni li turi konformità mal-kundizzjonijiet xierqa previsti fid-Direttiva 64/432/KEE fir-rigward tal-provinċja ta’ Verċelli fir-Reġjun tal-Piemonte u l-provinċji ta’ Pisa u Pistoia fir-Reġjun tat-Toscana sabiex dawn il-provinċji jkunu jistgħu jitħabbru reġjuni ta’ l-Italja uffiċjalment ħielsa mit-tuberkolosi.
(6)
L-Italja ppreżentat lill-Kummissjoni dokumentazzjoni li turi konformità mal-kundizzjonijiet xierqa previsti fid-Direttiva 64/432/KEE fir-rigward tal-provinċja ta’ Brindisi fir-Reġjun tal-Puglia u r-Reġjun tat-Toscana sabiex din il-provinċja u dan ir-reġjun ikunu jistgħu jitħabbru reġjuni ta’ l-Italja uffiċjalment ħielsa mit-tuberkolosi.
(7)
Wara evalwazzjoni tad-dokumentazzjoni mibgħuta mill-Italja, il-provinċji u r-reġjun ikkonċernati għandhom għalhekk jitħabbru reġjuni ta’ l-Italja uffiċjalment ħielsa mit-tuberkulosi u l-bruċellosi rispettivament fir-rigward ta’ annimali bovini.
(8)
Il-Polonja ressqet dokumentazzjoni lill-Kummissjoni fejn uriet il-konformità mal-kundizzjonijiet xierqa previsti fid-Direttiva 64/432/KEE fir-rigward li ċerti powiaty jistgħu jiġu kkunsidrati bħala reġjuni tal-Polonja uffiċjalment ħielsa mil-lewkosi enżootika bovina.
(9)
Wara valutazzjoni tad-dokumentazzjoni mressqa mill-Polonja, dawn il-powiaty fil-Polonja għandhom jiġu rikonoxxuti bħala reġjuni li huma uffiċjalment ħielsa mil-lewkosi enżootika bovina ta’ dan l-Istat Membru.
(10)
Id-Deċiżjonijiet 93/52/KEE u 2003/467/KE għandhom għalhekk jiġu emendati skond dan.
(11)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness II tad-Deċiżjoni 93/52/KEE huwa emendat skond l-Anness I ta’ din id-Deċiżjoni.
Artikolu 2
L-Annessi I, II, u III tad-Deċiżjoni 2003/467/KE huma emendati skond l-Anness II ta’ din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, 30 ta’ Jannar 2008.